En shitstorm på Studenterhuset i Aalborgs facebookside har siden i går ændret karakter. Nu er det blevet en lovestorm.

Den store shitstorm på Studenterhuset i Aalborgs facebookside er vendt 180 grader. Nu bakker brugerne op om spillestedets beslutning, om at lade et udskældt færøsk band spille på metal-festivallen lørdag. - Det er dejligt at se, folk rykker sig sammen og bakker op om os. Det betyder rigtig meget. I modsætning til dem, som skabte shitstormen, så kender de fleste af de her personer faktisk huset, siger Lars Hellerup, der er leder af Studenterhuset. Balladen er opstået, fordi det er kommet frem, at forsangeren i bandet ”Túr ” har deltaget i fangst og slagtning af grindehvaler på Færøerne. Det er den lange tradition, som også bærer navnet grindedrab. Efter TV2 Nord torsdag bragte historien om aktivisternes shitstorm på studenterhusets facebookside, har en lang række brugere nu givet til kende, at de støtter studenterhusets beslutning om at lade bandet spille. Studenterhuset har ikke på noget tidspunkt overvejet at aflyse koncerten.